Zulu oorwin nog ’n terugslagZulu het al menigte hindernisse oorkom (Foto: Verskaf) Zulu, die geliefde perd wat bekend geword het nadat hy wonderbaarlik by die dood omgedraai het, het ŉ terugslag beleef, maar weereens sy vegtersgees bewys. “Toe Zulu Sondag nie wou opstaan nie, het ek besef daar is fout,” vertel Veronica van Greunen, ’n inspekteur by die Wetnose-dierereddingskuiling in Bronkhorstspruit waar Zulu vanaf einde Junie woon. Volgens Van Greunen het Zulu Sondagoggend net bly lê en werknemers van Wetnose het ’n spanpoging aangewend om hom op sy voete te kry. Sy bene was bewerig en die personeel het hom regop probeer hou. Daar is nog nie ’n presiese rede vasgestel vir die onverwagte wending in Zulu se gesondheid nie. “Zulu se terugslag is vir ons baie vreemd, want hy het vir my heel gelukkig en gesond gelyk. Die veearts was ook heel tevrede met sy bloedtoetse,” sê Van Greunen. Toe Van Greunen vanoggend by Zulu ingeloer het, het hy egter reeds baie beter gelyk. “Hy het weer ’n wil om te lewe,” sê sy. Van Greunen is van mening dat Zulu moontlik ŉ emosionele terugslag ervaar het as gevolg van die mishandeling, verwaarlosing en algemene trauma wat hy moes deurmaak. Maroela Media het vroeër berig Zulu is einde Junie langs ’n grondpad oos van Pretoria vir die dood agtergelaat. ’n Plaaslike inwoner het gesien hoe sy eienaars hom van ’n sleepwa aftrek, langs die pad los en wegjaag, met ’n tweede perd steeds aan die sleepwa vasgemaak. “Zulu is van die sleepwa afgetrek en oor die teerpad tot op die grondpad gesleep. Hy het in die proses baie wonde opgedoen,” verduidelik Van Greunen. Die wonde is onmiddellik na die voorval behandel, maar het twee dae daarna weer oopgegaan. “Ek kan sien hy het nog steeds seer, want hy maak ’n kreungeluid as ons die wonde probeer behandel.” Sowat twee weke na die voorval is Van Greunen egter meer positief as ooit oor Zulu se toekoms en sê die hings is ’n vegter wat menigte hindernisse al oorkom het. Zulu het al volkome herstel van die koliek wat hy aan die begin van die maand opgedoen het. Die swelling op sy bene het ook al begin sak en sy hoewe is behandel, wat hom in staat stel om makliker te loop. Zulu hou baie van eet (Foto: Verskaf) “Ons monitor hom daagliks. Hy volg ’n streng dieet en die veearts behandel hom op ’n daaglikse basis. Hy word omvou met liefde en omgee,” sê Van Greunen. Alhoewel daar alreeds baie belangstelling is, sal Zulu eers vir aanneming beskikbaar gestel word sodra hy fisiek en emosioneel gereed is. “Ons wil ook nie in dié stadium hê dat te veel mense vir Zulu besoek nie omdat hy ŉ bietjie deur ’n moeilike tyd gaan,” sê Van Greunen. Luidens ’n vorige berig het Wetnose inligting ontvang oor die man en vrou wat vermoedelik vir Zulu langs die pad gelos het, maar dié inligting is nie genoeg om die paar te identifiseer nie. ’n Beloning van R25 000 is ook uitgeloof vir inligting wat kan lei tot die vervolging van die eienaars. Nuwe inligting is intussen ontvang dat twee kinders, tussen tien en twaalf jaar oud, ook in dié voertuig was. Hulle was na bewering op pad van Cullinan na Pretoria toe hulle vir Zulu langs die pad afgelaai het. Besoek Wetnose se Facebook-blad vir meer inligting.